Riigikontroll auditeeris riigi tegevust taimse toidu ohutuse tagamisel ning leidis, et toiduohutuse järelevalve suudab avastada vaid osa pestitsiididega ja muude saasteainetega saastunud aiasaadustest.    Riigikontrolli hinnangul näitavad veterinaar- ja toiduameti kontrollide tulemused pestitsiidijääke taimses toidus tegelikkusest vähem. Kui vaid toiduga seotud analüüsid aluseks võtta, siis oleks  pestitsiididega saastatus 7 protsenti, mitte 3 protsenti nagu veterinaar- ja toiduameti andmetel. Kontrollide tulemustes kajastatakse toiduohutuse uurimisega mitteseotud proove (söödad, külviseeme). Analüüside hulgas on ebaproportsionaalselt palju mahetoodangu proove, kus pestitsiide ei kasutata, teatab Riigikontroll.    Riigikontrolli audit näitas, et toiduohutuse järelevalve ei suuda hinnata saasteainetest tulenevaid ohte tervisele. Puuduvad uuringud Eesti elanike toitumisharjumistest, mis võimaldaks teha  riskipõhist järelevalvet ja otsustada, millistel juhtudel on põhjendatud toidu müügivõrgust kõrvaldamine. Viimase kahe aasta jooksul on veterinaar- ja toiduamet pestitsiididega saastunud toitu küll avastanud, kuid seda pole müügilt kõrvaldatud.    Riik suudab analüüsida vaid umbes viiendiku Euroopas kasutamiseks lubatud pestitsiididest. Laborite madala suutlikkuse põhjuseks on omavaheline konkureerimine, mis on tinginud seadmete alakoormatusest, teenusemahtude vähenemisest ja suutmatusest  investeerida analüüsimeetodite laiendamisse.    Riik eraldab toidu ja sööda järelevalvele igal aastal üle 100 miljoni krooni (sealhulgas saasteainete seirele 2 miljonit krooni). Alates 2007. aastast vastutab toiduohutuse järelevalve eest veterinaar- ja toiduamet.    www.DELFI.ee